РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/71-14

20. мај 2014. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 19. МАЈА 2014. ГОДИНЕ

Седница је почела у 13,05 часова.

Седници је председавао Маријан Ристичевић, председник Одбора.

Седници су присуствовали чланови Одбора:Саша Максимовић, Јасмина Обрадовић, Зоран Антић, Милан Ковачевић, Миодраг Николић, Жарко Богатиновић, Милија Милетић, Верољуб Матић, Горан Ћирић, Јован Марковић, Велимир Станојевић, Арпад Фремонд као и Владан Милошевић и Драган Јовановић, заменици чланова Одбора.

Седници нису присуствовали чланови Одбора: Милан Кораћ, Душан Петровић и Сабина Даздаревић.

Поред чланова Одбора седници су присуствовали: представници Министарства пољопривреде и заштите животне средине:проф. др Снежана Богосављевић Бошковић, министар, Ненад Катанић, помоћник министра, Зоран Рајић, државни секретар; Велимир Илић, министар без портфеља задужен за ванредне ситуације; представници Министарства унутрашњих послова: Бобан Стевановић, помоћник начелника Сектора за ванредне ситуације; представници Министарства грађевинарства, саобраћаја и инфраструктуре: Слободан Пајић, задужен за надзор и контролу; Петар Спасов, начелник Агроодељења Републичког хидрометеоролошког завода као и представници средстава јавног информисања.

Већином гласова усвојен је следећи

Дневни ред

1. Ситуација у пољопривреди и водопривреди погођене елементарном непогодом која је захватила Србију, и информисање од стране надлежних министарстава и органа Владе Републике Србије
2. Разно.

Прва тачка дневног реда - **Ситуација у пољопривреди и водопривреди погођене елементарном непогодом која је захватила Србију, и информисање од стране надлежних министарстава и органа Владе Републике Србије**

На почетку седнице, чланови Одбора и представници Владе су минутом ћутања одали пошту жртвама катастрофалних поплава.

Министарка пољопривреде и заштите животне средине проф. др Снежана Богосављевић Бошковић обавестила је чланове Одбора да је српској пољопривреди нанета готово непроцењива штета. Министарство пољопривреде и заштите животне средине је, у сарадњи са локалним самоуправама, започела процену штете на територијама где се вода повукла, тако да ће крајем недеље постојати конкретнији подаци о висини штете нанетe воћарству, ратарским културама и сточарској производњи. Министарка Богосављевић Бошковић је истакла да је тренутно најбитнија активност у вези са уклањањем лешева угинулих животиња, те је стога Управа за ветерину преко својих 25 канцеларија организовала уклањање угинуле стоке и дезинфекцију погођених подручја. Помоћ у средствима и људству понудиле су Ветеринарска комора Србије, као и појединачне ветеринарске амбуланте. На терену је неопходно обезбедити одговарајући транспорт, моторна возила и чамце, дезинфекциона средства, као и довољан број стручњака за ту операцију.   
Министар без портфеља задужен за ванредне ситуације, Велимир Илић, упознао је чланове Одбора о катастрофалној ситуацији у појединим деловима Србије, као што су Крупањ, Косјерић, Бајина Башта итд. На многим локацијама појавила су се клизишта која угрожавају безбедност становништва и чине многе магистралне путеве непроходним. Људима на подручјима погођеним клизиштима, неопходан је сваки вид хуманитарне помоћи. Министар Илић је такође, упозорио чланове Одбора да приликом санирања терена треба водити рачуна о мапама потенцијалних клизишта у Републици Србији, како се на критичним тачка не би више зидали објекти. Он је замолио посланике да приликом гласања за ребаланс буџета Републике Србије обрате пажњу на разделе везане за водопривреду.

Чланове Одбора су о стању на угроженим подручјима информисали и помоћник министра за пољопривреду и заштиту животне средине Ненад Катанић, државни секретар Зоран Рајић, Бобан Стевановић помоћник начелника Сектора за ванредне ситуације, Слободан Пајић задужен за надзор и контролу испред Министарства грађевинарства, саобраћаја и инфраструктуре и Петар Спасов начелник Агроодељења у Републичком хидрометеоролошком заводу.

Зоран Рајић, државни секретар, истакао је да је тренутно највећи проблем мањак возила за транспорт угинуле стоке са поплављених подручја. Такође недостаје сточна храна, средстава за дезинфекцију, гориво, семена и ђубрива. Изнети су подаци пољопривредне стручне службе о поплављеном пољопривредном земљишту. Указано је на потребу да локалне самоуправе што прецизније процене штету са поплављених подручја. Очекује се да штета на јарим културама буде 100%, а негде ће бити потребно урадити и два пресејавања земљишта да би се умањила штета од поплава. Државни секретар се захвалио Институту за кукуруз који је издвојио 3000 семенских јединица, 2000000 динара, два камиона и 100 тона меркантилног зрна кукуруза за сточну храну.

Слободан Пајић задужен за надзор и контролу испред Министарства грађевинарства, саобраћаја и инфраструктуре је информисао Одбор о штетама на инфраструктури, које су изазване поплаве

Бобан Стевановић помоћник начелника Сектора за ванредне ситуације, је истакао да је до сада евакуисано 25070 лица са угрожених подручја, од чега су припадници ватрогасно-спасилачких јединица Сектора за ванредне ситуације спасили 12137 лица.

Петар Спасов начелник Агроодељења у Републичком хидрометеоролошком заводу је указао на податак да су теиторију Србије захватиле до сада незабележене падавине. Кише су изазвале бујице, изливање малих речних токова, подизање нивоа подземних вода и поплаве великих размера у Западној и Централној Србији. Измерено је од 50 l/m2 у већем делу Војводине, до чак 200 l/m2 у Западној Србији. У Србији је у протеклих месец дана забележено 4 до 5 пута више падавина у односу на уобичајне услове.

Ненад Катанић, помоћник министра пољопривреде и заштите животне средине је истакао да је Управа за аграрна плаћања у Шапцу измештена због поплава, и да ће обрада захтева који су предати преко Управе бити успорена. Министарство ће упутити захтев за помоћ институтима за ратарство и ветеринарство, а сви пољопривредници ће добити информације које хибриде да сеју, тј. групе сења како би умањили причињену штету од поплава.

Јасмина Обрадовић, народни посланик, је предложила да се формира радно тело које би било у сталном контакту са Министарством и Управама, а у вези са праћењем санације штете услед поплава. Народни посланик Горан Ћирић, је указао на потребу да ребалансом буџета за 2014. годину потребно издвојити више средстава за санацију штете од поплава. Владан Милошевић, народни посланик је изнео проблем са пијаћом водом у општини Владимирци и апеловао на надлежне да помогну у решавању овог проблема.

На основу прикупљених информација, као и извештаја које су поједини чланови Одбора подносили са појединачних локација, Одбор је већином гласова усвојио следећи:

ЗАКЉУЧАК

1. Одбор изражава захвалност свим појединцима, институцијама, органима и службама које су у катастрофалној поплави која је погодила Републику Србију и регион, учествовали у спашавању становништва и имовине;

2. Одбор препоручује свим органима Републике и Покрајине, локалним самоуправама и службама да се и даље ангажују на одбрани од поплава и отклањању опасности по становништво и имовину, и то пре свега:

а/ асанацијом терена због спречавања евентуалних заразних болести које могу да избију због угинулих животиња и загађења земљишта;

б/ да Министарство за пољопривреду и заштиту животне средине предузме све мере за заштиту биља и занављање сетве и стим у вези, у координацији са произвођачима семена установи одређену врсту хибрида и препоручи га земљорадницима за сетву после поплаве;

4. Републичка дирекција за воде, Србијаводе, Војводинаводе, Београдводе и друга јавна водопривредна предузећа предузму све потребне мере и заједно са другим надлежним органима у будућности каналска мрежа и водотокови редовно уређују и одржавају, а средства за те намене да се убудуће пласирају директно корисницима;

5. Министарство грађевинарства, саобраћаја и инфраструктуре и и Влада да учине све у обнови инфраструктуре на селу, санирају клизишта и дају олакшице за обнову и градњу кућа и економских објеката који су уништени;

6. Одговарајућа министарства и Влада да предузму све мере да се сточаримаиз Републичке дирекције за робне резерве уступи сточна храна за наредни период пострадалима бесповратно, а да се на територији целе Републике обезбеде позајмице сточарима, кроз удружења и задруге, како би се одржао сточни фонд;

7. Влада да предузме мере како би банке и лизинг предузећа пронашле могућност пролонгирања, репрограмирања или отписивања финансијских обавеза пољопривредницима;

8. Да се у овом периоду извоза воћа из Србије дозволе за превоз камионима, у надлежном Министарству, издају по убрзаној процедури због могућности кварења трешања, вишања, јагода и сл.

9. Овај Закључак упућује се Влади ради припреме информација о предузетим мерама које би Одбор разматрао у наредном периоду.

У дискусији су учествовали народни посланици Маријан Ристичевић, Миодраг Николић, Милија Милетић, Горан Ћирић, Драган Јовановић, Јасмина Обрадовић, Верољуб Матић, Саша Максимовић, Владан Милошевић, Милан Ковачевић; проф. др Снежана Богосављевић Бошковић, министар, Ненад Катанић, помоћник министра, Зоран Рајић, државни секретар; Велимир Илић, министар без портфеља задужен за ванредне ситуације; Бобан Стевановић, помоћник начелника Сектора за ванредне ситуације; Слободан Пајић, задужен за надзор и контролу; Петар Спасов, начелник Агроодељења Републичког хидрометеоролошког завода

Друга тачка дневног реда **– Разно**

Под тачком – Разно није било пријаљених за расправу.

Пошто других питања и предлога није било, седница је закључена у 14,40 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић